section_heading: Povijest
paragraph_text: "Udruga je pod nazivom Češka beseda (Česká beseda) osnovana 1874. god. kao kulturno i prosvjetno društvo Čeha u Zagrebu. Godine 1913. osnovano je daljnje društvo zagrebačkih Čeha pod nazivom Češki iseljenik (Český vystěhovalec). Ovo je društvo, pod utjecajem stvaranja Čehoslovačke Republike, svoje ime 1919. god. promijenilo u Čehoslovačka obec (Československá obec). Oba su društva djelovala u Zagrebu usporedo sve do 1937. god., kada je nakon izgradnje zajedničkog Narodnog doma u Šubićevoj ulici došlo do spajanja obaju društava u jedno pod nazivom Udružena društva Češka beseda i Čehoslovačka obec ("Spojené spolky Česká beseda a Československá obec"). Pod tim nazivom društvo djeluje sve do 1982. godine kada je naziv društva promijenjen u naziv Češka beseda Zagreb s podnaslovom Društvo Čeha i Slovaka (Česká beseda Záhřeb - Spolek Čechů a Slováků)."